ऐसा सुना व देखा भी जाता है कि गर्भस्थ शिशु जैसे ही गर्भ से बाहर आता है, वैसे ही ‘चमइन’ को बुलावा चला जाता है, क्योंकि ‘नार-पुरइन’ अथवा ‘ब्रह्म-नाल’ काटना होता है, जो ‘चमइन’ ही काटती है। अन्य महिलाएँ नहीं। ऐसा क्यों होता है ? इसका मूल कारण यह है कि ‘नार-पुरइन’ अथवा ब्रह्म-नाल वह नाड़ी है, जिसके माध्यम से जीव, ब्रह्म का साक्षात्कार करता हुआ ‘ब्रह्ममय’ होकर मस्त पड़ा रहता है जिसके कारण उसे दुनिया की कोई वस्तु नहीं चाहिए। दूसरे शब्दों में गर्भस्थ शिशु जब बाहर आता है, तब उसके नाभि-कमल में एक नार-पुरइन’ अथवा ब्रह्म-नाल होती है जिसकी यह विशेषता होती है कि जब तक वह नार-पुरइन शिशु के नाभि में कायम रहती है, तब तक शिशु के अन्तर्गत रहने वाला जीव उस नार-पुरइन के माध्यम से ब्रह्म का साक्षात्कार करता हुआ ब्रह्ममय होकर कायम रहता है। जब तक वह नार-पुरइन कटेगा नहीं, तब तक जीव का ब्रह्म से सम्बन्ध हटेगा या छूटेगा नहीं और जब तक जीव का ब्रह्म से सम्बन्ध छूटेगा नहीं तब तक माता-पिता, भाई-बहन आदि संसार से सम्बन्ध जुड़ेगा नहीं। अर्थात् संसार से सम्बन्ध जोड़ने हेतु जीव का ब्रह्म से सम्बन्ध तोड़ना पड़ता है और ब्रह्म से सम्बन्ध जोड़ने हेतु संसार का सम्बन्ध छोड़ना पड़ता है। उदाहरण के लिए श्री शुकदेव जी और कबीर दास जी को देखें।